b'\n_START_ARTICLE_\nSkatteskrapan\n_START_PARAGRAPH_\nSkatteskrapan (\xe2\x80\x9dVeropilvenpiirt\xc3\xa4j\xc3\xa4\xe2\x80\x9d) on toimistok\xc3\xa4yt\xc3\xb6ss\xc3\xa4 oleva tornitalo Tukholman S\xc3\xb6dermalmilla, osoitteessa G\xc3\xb6tgatan 76. Se on S\xc3\xb6dermalmin hallitseva maamerkki. Rakennuksessa on 26 kerrosta ja se on 86 metri\xc3\xa4 korkea. Rakennuksen nimi viittaa siihen, ett\xc3\xa4 siin\xc3\xa4 toimi aiemmin Tukholman p\xc3\xa4\xc3\xa4verovirasto._NEWLINE_Skatteskrapanin suunnitteli arkkitehti Paul Hedqvist ja se rakennettiin vuosina 1952\xe2\x80\x931960. Rakennus muodostuu nelj\xc3\xa4st\xc3\xa4 siivest\xc3\xa4, jotka kiert\xc3\xa4v\xc3\xa4t keskustornia. Curtain wall -tyyppiset ulkosein\xc3\xa4t ovat lasia ja alumiinia. Torniosan ohella rakennukseen kuuluu viisikerroksinen matalampi osa. Vuosina 2004\xe2\x80\x932007 rakennuskompleksia uudistettiin ja kunnostettiin, ja siihen liitettiin uudisrakennus, jossa on muun muassa opiskelija-asuntoja, toimistotilaa, ravintola ja galleria. Skatteskrapan oli alun perin 25-kerroksinen ja 81-metrinen, mutta 2000-luvun laajennuksen yhteydess\xc3\xa4 sit\xc3\xa4 korotettiin yhdell\xc3\xa4 kerroksella, johon sijoitettiin n\xc3\xa4k\xc3\xb6alaravintola.'